Document ID: 32004D0594

ODLOČBA KOMISIJE
z dne 10. avgusta 2004
o zaščitnih ukrepih v zvezi z visoko patogeno obliko kokošje kuge v Republiki Južni Afriki
(notificirano pod dokumentarno številko K(2004) 3144)
(Besedilo velja za EGP)
(2004/594/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS (1) in zlasti člena 18(1) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(1) Direktive,
ob upoštevanju naslednjega:
(1)
Kokošja kuga je zelo nalezljiva virusna bolezen pri perutnini in pticah, ki lahko hitro doseže razsežnosti epidemije in predstavlja resno grožnjo za zdravje živali in ljudi ter znatno zmanjša rentabilnost gojenja perutnine.
(2)
Obstaja tveganje, da se povzročitelj bolezni lahko prenese prek mednarodne trgovine z živo perutnino in perutninskimi izdelki.
(3)
6. avgusta 2004 je Republika Južna Afrika potrdila izbruh visoko patogene oblike kokošje kuge na dveh kmetijah ratitov v provinci Eastern Cape.
(4)
Odkriti sev virusa kokošje kuge je podtip H5N2 in se zato razlikuje od seva, ki trenutno povzroča epidemijo v Aziji. Sedanja spoznanja kažejo, da je tveganje za javno zdravje v zvezi s tem podtipom manjše od tveganja zaradi seva, ki kroži po Aziji in je podtip virusa H5N1.
(5)
V tem trenutku lahko Republika Južna Afrika od perutnine in perutninskih izdelkov izvaža v Skupnost samo žive ratite in njihova valilna jajca in sveže meso ratitov ter mesne izdelke, ki vsebujejo meso ratitov, kakor tudi ptice, razen perutnine.
(6)
Vendar so pristojni organi Južne Afrike 6. avgusta 2004 začasno ustavili certificiranje živih ratitov in njihovega mesa za izvoz v EU, dokler se razmere ne razjasnijo.
(7)
Glede na tveganje prenosa bolezni na živali v Skupnosti je zato ustrezno, da se kot takojšnji ukrep začasno ustavi uvoz živih ratitov in valilnih jajc teh vrst iz Republike Južne Afrike.
(8)
V skladu z Odločbo Komisije 2000/666/ES (3) je dovoljen uvoz ptic razen perutnine iz vseh držav članic OIE (Svetovna organizacija za zdravje živali) ob upoštevanju jamstev o zdravju živali, ki jih zagotovi država porekla, in strogih karantenskih ukrepov po uvozu v državah članicah.
(9)
Vendar je treba uvoz ptic razen perutnine in tudi uvoz hišnih ptic v spremstvu njihovih lastnikov iz Južne Afrike v Skupnost začasno ustaviti, kot dodatni ukrep, da se izključi katero koli možno tveganje za pojav bolezni v karantenskih postajah pod pristojnostjo držav članic.
(10)
Nadalje je treba iz Južne Afrike v Skupnost začasno ustaviti uvoz svežega mesa ratitov in pernate divjadi ter gojene pernate divjadi, mesnih pripravkov in mesnih proizvodov, ki se sestojijo iz ali vsebujejo meso tistih vrst, pridobljenih iz ptic, zaklanih po 16. juliju 2004.
(11)
Odločba Komisije 97/222/EC (4) določa seznam tretjih držav, iz katerih države članice lahko odobrijo uvoz mesnih izdelkov in predpisuje režime obdelave, da bi preprečili tveganje za prenos bolezni s temi proizvodi. Obdelava, ki se mora uporabiti za proizvod, je odvisna od zdravstvenega stanja v državi porekla v zvezi z vrstami, iz katerih je pridobljeno meso; da bi se izognili nepotrebni obremenitvi trgovine, je treba še naprej dovoliti uvoz proizvodov iz perutninskega mesa po poreklu iz Republike Južne Afrike, ki se obdelajo pri temperaturi najmanj 70o C v celotnem proizvodu.
(12)
Takoj ko bo Republika Južna Afrika posredovala nadaljnje podatke o stanju bolezni in nadzornih ukrepih, ki jih je sprejela v zvezi s tem, je treba znova pregledati ukrepe v zvezi s tem izbruhom na ravni Skupnosti.
(13)
Določbe iz te odločbe bodo pregledane na naslednji seji Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice začasno ustavijo uvoz iz ozemlja Republike Južne Afrike:
-
živih ratitov in valilnih jajc teh vrst in
-
ptic razen perutnine, vključno s hišnimi pticami v spremstvu lastnika.
Člen 2
Države članice začasno ustavijo uvoz iz ozemlja Republike Južne Afrike:
-
svežega mesa ratitov in
-
mesnih pripravkov in mesnih proizvodov, ki sestojijo iz ali vsebujejo meso navedenih vrst.
Člen 3
1. Z odstopanjem od člena 2 države članice dovolijo uvoz proizvodov iz tega člena, ki so bili pridobljeni iz ptic, zaklanih pred 16. julijem 2004.
2. V veterinarska spričevala, ki spremljajo pošiljke proizvodov, navedenih v odstavku 1, se vključijo naslednje besede:
„Sveže meso ratitov/mesni proizvod, ki se sestoji iz ali vsebuje meso ratitov/mesni pripravki, ki se sestojijo iz ali vsebujejo meso ratitov (5) pridobljeno iz ptic, zaklanih pred 16. julijem 2004 v skladu s členom 3(1) Odločbe 2004/594/ES.
3. Z odstopanjem od člena 2 države članice dovolijo uvoz mesnih proizvodov, ki se sestojijo iz ali vsebujejo meso ratitov, kadar je bilo meso teh vrst posebno obdelano, kakor je navedeno v točkah B, C ali D v delu IV Priloge k Odločbi Komisije 97/222/ES.
Člen 4
Države članice morajo spremeniti ukrepe, ki jih uporabljajo za uvoz, tako, da jih uskladijo s to odločbo in sprejete ukrepe takoj ustrezno objavijo. O tem nemudoma obvestijo Komisijo.
Člen 5
Ta odločba se znova pregleda z vidika razvoja bolezni in podatkov veterinarskih organov Republike Južne Afrike.
Člen 6
Ta odločba se uporablja od 1. januarja 2005.
Člen 7
Ta odločba je naslovljena na države članice.
V Bruslju, 10. avgusta 2004

Labels: 3
18
17
6